དེ་ནས་ལབ་ཙེ་ངག་འདོན་གྱི་རིམ་པ་ལ།སྐྱབས་འགྲོ་སེམས་བསྐྱེད་ཚད་མེད་བཞི་དང་།གོང་དུ་བཤད་པའི་ཕྱག་རྡོར་སྒྲུབ་ཐབས་རྣམས་སྔོན་དུ་བཏང་ནས།རྟ་དཀར་གཡག་དཀར་འབྲི་དཀར་རྣམས་ཀྱི་དཔྲལ་བ་སོགས་ལ་མར་བྱུགས།ཤིང་དར་སྣ་ལྔའི་བརྒྱན་ཅིང་།ཙནྡན་དཀར་དམར་ཨ་ཀ་རུ་བ་ལུ་ཤུག་པ་སོགས་ཀྱིས་བསང་བཏང་ཞིང་ཆུས་བྲན་ཏེ།སྔགས་འདོན་པ་དང་བཅས་ལབ་ཙེ་དང་མཆོད་རྫས་རྣམས་ཀྱང་བྱིན་གྱིས་བརླབས་ཤིང་།མཆོད་གཏོར་དམ་རྫས་སྤྱན་གཟིགས་ལབ་ཙེ་ལ་སོགས་པ་རྣམས་མཆོད་པའི་བྱེ་བྲག་བསམ་གྱིས་མི་ཁྱབ་པ་ཞིག་ས་བདག་ཀླུ་གཉན་ལ་སོགས་པའི་སྲིད་པའི་མགྲོན་རྣམས་ཀྱི་སྤྱན་ལམ་དུ་འབྱུང་ཞིང་རྒྱས་པར་གྱུར་བར་བསམ་ལ།དཔྲལ་བར་ནམ་མཁའ་མཛོད་ཀྱི་ཕྱག་རྒྱ་སྔགས་དང་བཅས་ལན་གསུམ་དང་།སྔགས་དྲུག་ཕྱག་རྒྱ་དྲུག་གིས་བྱིན་གྱིས་རླབས་ཏེ།ལྷ་རྫས་་ལས་གྲུབ་པའི་གཙང་མའི་མཆོད་ཡོན།གངྒཱའི་ཞབས་བསིལ།མཛེས་པའི་མེ་ཏོག།དྲི་ཞིམ་བདུག་སྤོས།མུན་སེལ་སྒྲོན་མེ།ངད་ལྡན་དྲི་ཆབ།རོ་བརྒྱའི་ཞལ་ཟས།སྒྲ་སྙན་རོལ་མོ།མཛེས་སྡུག་གཟུགས་མཆོགགདངས་སྙན་པི་ལྦང་།ཚིམ་བྱེད་དྲིམཆོགབཅུད་ལྡན་རོ་མཆོགའཇམ་མཉེན་རེག་མཆོག་ལ་སོགས་པ་རྣམས་ངོ་བོ་ཡེ་ཤེས་ལ་རང་བཞིན་རྣམ་པ་མཆོད་རྫས་ཟག་མེད་བདེ་སྟོང་ཟད་མི་ཤེས་པ་ནམ་མཁའི་མཐའ་དང་མཉམ་པར་གྱུར་ཅིག་དང་།ཕྱི་ནང་གསང་བའི་དམ་རྫས་སྤྱན་གཟིགས་བསམ་གྱིས་མི་ཁྱབ་པའི་དཀར་་གསུམ་འོ་མའི་རྒྱ་མཚོ།མངར་གསུམ་སྨན་གྱི་རིལ་བུ།བཅུད་ལྡན་བདུད་རྩིའི་ཞལ་ཟས།པད་སྡོང་དཔག་བསམ་ལྗོན་པ།འབྲིང་རྒྱས་ཞལ་ཟས་དམ་པ།གཏེར་མཛོད་ནམ་མཁའི་མཐའ་ཀླས་པ།འདོད་དགུ་འབྱུང་བའི་ནོར་བུ།མི་ཟད་གཏེར་གྱི་བུམ་པ།གསལ་བྱེད་ཉི་ཟླའི་ཟུང་འཇུག།མ་རྨོས་འཁྲུངས་པའི་ལོ་ཏོགཡིད་བཞིན་འདོད་འཇོ་བ་མོ།རི་རབ་གླིང་བཞི་གླིང་ཕྲན།སྟོབས་ཀྱི་དབང་བསྒྱུར་འཁོར་ལོ།བསམ་པའི་དོན་གྲུབ་ནོར་བུ།ཤེས་རབ་གཟུགས་མཛེས་བཙུན་མོ།བཟོད་ལྡན་མཚུངས་མེད་བློན་པོ།མྱུར་མགྱོགས་ཤུགས་ལྡན་རྟ་མཆོག།ཐེག་མཆོད་སྟོབས་ལྡན་གླང་པོ།ཕས་རྒོལ་འཇོམས་མཛད་དམག་དཔུང་།ཁྱུང་དང་གཡུ་འབྲུག་སེང་གེགྱི་ལིང་གསེར་རྟ་དངུལ་གཡགདུང་ལུག་མཆོང་འབྲི་ཤེལ་ར།བྱ་རྒོད་ཁྲ་གླགངར་ངུར་སྟག་གཟིགདོམ་དྲེད་གཡི་སྤྱང་།སྲིད་པའི་རང་རྟག་ཕྱག་རྒྱ།ངོ་མཚར་བཀྲ་ཤིས་རྟགས་བརྒྱད།ཤོག་ཤོག་དོང་ཙེ་སྟོང་ཕྲན།མདའ་མདུང་རལ་གྲི་གོ་ཁྲབ་སྣ་ཚོགས།མཚོན་ཆ་གྲངས་མང་ཤུག་པའི་རྩེ་རྒྱལ།གཉན་ཤིང་སྟག་པའི་ཕོ་ཤིང་།ཀླུ་ཤིང་ཤིང་ཆེན་སེ་བ།སྦ་སྙུག་ཤིང་རྩེ་སྣ་ཚོགས།དར་ཚོན་བལ་ཚོན་སྣ་ཚོགས།རིན་ཆེན་འབྲུ་སྣ་སྨན་སྣ།ཤེལ་ཚིག་ཁྲི་དཀར་སྟེང་ནགབདུད་རྩི་སྨན་གྱི་གསེར་སྐྱེམས།ཕྱེ་མར་མཁན་ཤུག་དྲི་སྤོས།འཕུར་མ་བླ་རེ་ཡོལ་བ།དར་ཟབ་འཕན་གདུགས་ལ་སོགས་པ་རྣམས་ཟད་མི་་ཤེས་པ།ནམ་མཁའ་ལ་མཛོད།བར་སྣང་ལ་རྒྱན།ས་གཞི་ལ་གཏེར།རྒྱ་སྟོང་གསུམ་དང་མཉམ་པ།གཏིང་རྒྱ་མཚོ་ལས་ཟབ་པ།མདངས་ཉི་ཟླ་ལས་གསལ་བ།གྲངས་རྡུལ་གྲངས་དང་མཉམ་པ།བདག་སོ་སོའི་ཡིད་དང་མཐུན་པར་འབྱུང་ཞིང་རྒྱས་པའི་ཐུགས་དམ་མ་ལུས་པར་སྐོངས་པར་གྱུར་ཅིག་ཅེས་བདེན་སྟོབས་བརྗོད་པ་དང་བརྩིགས་པའི་ལས་སོ་སོ་ནས་གྲུབ་པའོ།།